钦定古今图书集成/明伦汇编/氏族典/第573卷 > 完颜宗雄
## 钦定古今图书集成/明伦汇编/氏族典/第573卷 > 完颜宗雄

按《金史宗雄传》：“宗雄本名谋良虎，康宗长子也。风表
奇伟，善谈辩，多智略，孝敬谦谨，人爱敬之。太祖举兵，
宗雄以所部败渤海兵，以功授世袭千户谋克。摧锋
力战，身先士卒。辽兵大溃，追及辽帝于护步答冈，攻
春州，取金山县。西京既降复叛，宗雄乃立重赏以激
士心。既而克西京，迎谒太祖于鸳鸯泺，从至归化州”，
疾笃。天辅六年，薨，年四十。天眷中，追封太师、齐国公。
天德二年，加秦汉国王。正隆二年，改太傅、金源郡王。
大定二年，追封楚王，谥威敏。子蒲鲁虎、按答海、阿邻
孙常春、胡里剌、胡剌、鹘、鲁茶、札怕入、讹出。初，蒲鲁虎
袭猛安。蒲鲁虎卒，赠金紫光禄大夫，子桓端袭之，官
至金吾卫上将军。桓端卒，子《袅频》未袭而死，章宗命
宗雄孙蒲带袭之。蒲带，大定末累官同签大睦亲府
事。章宗即位，初置九路提刑司，蒲带为北京、临潢提
刑使。